Узимање Темишвара од Турака 1716.
0001    Још ни зоре ни бијела дана, 
0002    Ни даница на исток изишла, 
0003    Рано рани паша Темишварски 
0004    Темишвару граду на бедеме, 
0005    Па беседи паша Темишварски: 
0006    "За што саде, граде, не белиш се, 
0007    "Ко што си се до сада белио?" 
0008    Диздар паши наче беседити: 
0009    "Муч’ не тужи, јадан царев пашо! 
0010    "Како ће се граде сад белити, 
0011    "Како што се до саде белио, 
0012    "Каква су се чуда сакупила, 
0013    "Те га бију са две са три стране: 
0014    "С једне стране принцип Јевђеније, 
0015    "С друге стране маршале Павлије; 
0016    "А са треће Јован Тукелија, 
0017    "Тукелија и Манастирлија; 
0018    "Откуд бије принцип Јевђеније, 
0019    "Одонуд се обарају куле; 
0020    "Откуд бије маршале Павлије; 
0021    "Темишвар се из темеља тресе. 
0022    "Тукелији Немци обећали, 
0023    "Обећали то краљевство српско, 
0024    "Те нам и он тешко досађује, 
0025    "Он исече децу јаничаре, 
0026    "А Татара на Тамиш натера, 
0027    "И на Тамиш и на Парац воду, 
0028    "Те подави јаничаре Турке, 
0029    "И не даде да нам индат дође 
0030    "Од белога града Београда. 
0031    "Ајде, пашо, да зовемо Турке, 
0032    "И изнеси на град бео барјак, 
0033    "Да се овом краљу поклонимо, 
0034    "Поклонимо краљу Тукелији, 
0035    "Српском краљу и бечком ћесару, 
0036    "Е да би нас на веру пустили, 
0037    "И да би нам живот опростили, 
0038    "Да предамо Темишвара града." 

Српске епске народне песме